«Amazing»-kompisene: - Klare for unge kvinnfolk, ikke smårips
De to Oslo-guttene ser nemlig gjerne at oppmerksomheten de får gjennom «Amazing Race» ender i ekstra oppmerksomhet fra det motsatte kjønn. - Jeg vil ikke si damer, vi er klare for unge kvinnfolk. 30-35 år, det er vi klare for. Ikke noe smårips, sier Khabat til VG Nett. - Jeg er ikke helt enig, jeg har ikke tenkt så mye gjennom det, egentlig. Men vi er to single, kjekke, fantastiske gutter, så får de ta det som de vil. Vi er åpne for tilbud, og de kan se at vi mestrer det meste, legger Karim til. Khabat har klare tanker om en potensiell kjæreste. - Vi er unge mannfolk, spretne, ville. Men jeg ser etter selvstendige kvinner, med bein i nesa som vet hva de vil og tenker langsiktig og trygghet. Ikke så mye festing. Det er lov å kose seg, men det må være en jeg kan satse på, sier 27-åringen. Guttene har utmerket seg med et enormt konkurranseinstinkt i «Amazing Race», og de to håper folk skjønner at mye ble sagt og gjort i kampens hete. - Det er en konkurranse, og da må man være kynisk. Vi har vært oss selv, men man må tenke på at det er en konkurranse. Jeg håper det norske folk ser at vi var oss selv og spilte på konkurranseinstinktet, sier Khabat. - Oppmerksomhet er morsomt, og jeg står for alt jeg har gjort. Jeg føler vi kommer godt ut av det, sier Karim.
«Amazing Race»-deltakerne Karim Sabeur (26) og Khabat Sarzali (27) er single og åpne for tilbud - men ikke fra hvem som helst.